Angelique Gerber deel troufoto’sAngelique en Jacques (Foto: Schantel Van der Merwe) Die aktrise Angelique Gerber, wat bekendheid verwerf het as die Roemeense boetiek-assistent Clara in die gewilde sepie 7de Laan, het haar pragtige troufoto’s op sosiale media gedeel. Sy het op 11 Junie vanjaar op die Eureka-landgoed net buite Durbanville die knoop deurgehak met die rugbyspeler, Jacques Potgieter. “Dit was die mees spesiale en volmaakte dag van my lewe. Alle eer gaan aan my hemelse Vader vir al die seën wat ons ervaar. Ek het werklik met my beste vriend getrou,” het sy op Facebook geskryf. Die egpaar ken mekaar al ŉ geruime tyd en is sedert Augustus 2014 in ŉ verhouding. Dit is die aktrise se tweede huwelik nadat sy in Februarie 2014 van haar vorige man geskei is. Die duifies koer ook behoorlik op sosiale media. “Dankie vir die man wat jy is – altyd positief en altyd glimlaggend,” het sy in die jongste inskrywing aan haar man laat hoor. Die troufoto’s is geneem deur Schantel van der Merwe. Angelique se trourok is ontwerp en gemaak deur Annika Badenhorst van Nika Couture. Besoek haar Facebook-blad.